Komisjoni määrus (EÜ) nr 874/96,

14. mai 1996,

tõupuhaste aretuslammaste ja -kitsede impordi kohta kolmandatest riikidest

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 25. septembri 1989. aasta määrust (EMÜ) nr 3013/89 lamba- ja kitselihaturu ühise korralduse kohta, [1] viimati muudetud määrusega (EÜ) nr 1265/95, [2] eriti selle artiklit 9,

ning arvestades, et:

imporditollimaksu ei maksta CN-koodi 01041010 alla kuuluvate puhtatõuliste aretuslammaste eest ja makstakse vähendatud määraga CN-koodi 01042010 alla kuuluvate puhtatõuliste aretuskitsede importimisel ühendusse;

ühenduse eeskirjade nõuetekohase kohaldamise võimaldamiseks selles valdkonnas tuleks täpsustada puhtatõulise aretuslooma mõistet; sel eesmärgil tuleb kasutada nõukogu 23. juuni 1994. aasta direktiivis 94/28/EÜ (millega sätestatakse kolmandatest riikidest loomade, nende sperma, munarakkude ja embrüote impordi suhtes kohaldatavate zootehniliste ja genealoogiliste tingimuste põhimõtted ning muudetakse direktiivi 77/504/EMÜ tõupuhaste aretusveiste kohta) [3] ettenähtud tingimusi;

tagamaks, et imporditud loomi kavatsetakse tõesti aretada, peavad selliste loomadega kaasas olema nende tõu- ja aretustunnistused ning importijad peavad kohustuma loomi teatava ajavahemiku jooksul elus hoidma;

puhtatõuliste aretusloomade import, mis toimub komisjoni 26. juuni 1995. aasta määrusega (EÜ) nr 1439/95 (millega kehtestatakse nõukogu määruse (EMÜ) nr 3013/89 üksikasjalikud rakenduseeskirjad lamba- ja kitselihasektori toodete impordi ja ekspordi osas, [4] viimati muudetud määrusega (EÜ) nr 2526/95 [5]) ettenähtud kvoodirežiimide piires, tuleks sellest tollinõudest vabastada;

kuna pole sätestatud tagatist nende loomade elus hoidmise tagamiseks sellel ajavahemikul, tuleks sätestada nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik, [6] muudetud komisjoni määrusega (EMÜ) nr 2454/93 [7]) VII jaotise 3. peatüki kohaldamine juhul, kui seda ajavahemikku käsitlevat nõuet ei järgita;

käesoleva määrusega ettenähtud meetmed on kooskõlas lamba- ja kitselihaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Imporditollimaksude nõudmisel loetakse elus lammas või kits vastavalt CN-koodi 01041010 või 01042010 alla kuuluvaks puhtatõuliseks aretusloomaks, kui ta vastab direktiivi 94/28/EÜ artiklis 4 sätestatud tingimustele.

2. Lisaks sellele loetakse käesolevas määruses puhtatõuliseks emaseks aretusloomaks ainult kuni nelja-aastast emaslooma.

Artikkel 2

1. Enne vastavalt CN-koodi 01041010 või 01042010 alla kuuluvate lammaste või kitsede lubamist vabasse ringlusse ja välja arvatud juhul, kui import toimub kvoodirežiimi alusel vastavalt määruse (EÜ) nr 1439/95 II jaotisele, esitatakse tollile iga looma kohta tõutunnistuste ja muude direktiivi 94/28/EÜ artiklis 4 ettenähtud dokumentide koopiad.

Lisaks sellele esitatakse tolliasutusele kirjalik deklaratsioon, et looma ei tapeta 12 kuu jooksul alates tema tollivormistuse päevast, välja arvatud vääramatu jõu korral.

2. Hiljemalt 15. kuu lõpul pärast vabasse ringlusse lubamist esitatakse lõikes 1 osutatud tolliasutusele tõend selle kohta, et loom:

a) ei ole tapetud enne lõikes 1 sätestatud tähtaja lõppu ja on registreeritud või tõuraamatusse kantud; või

b) on tapetud enne tähtaja lõppu tervislikel põhjustel või ta on surnud haiguse või õnnetusjuhtumi tõttu.

Punktis a osutatud tõendiks on tunnistus, mille koostab liikmesriigi ametlikult heakskiidetud tõuaretusorganisatsioon või -ühing kooskõlas komisjoni otsusega 90/254/EMÜ [8] või liikmesriigi ametiasutus, kes peab tõuraamatut. Punktis b osutatud tõendiks on tunnistus, mille koostab liikmesriigi määratud ametiasutus.

3. Kui 12-kuulist tähtaega käsitlevat nõuet ei järgita, välja arvatud juhul, kui kohaldatakse lõike 2 punkti b, liigitatakse kõnealune loom vastavalt CN-koodide 01041080 või 01042090 alla ja alustatakse menetlust vastavalt määruse (EMÜ) nr 2913/92 VII jaotisele kogumata imporditollimaksude hüvitamiseks.

Artikkel 3

Käesolev määrus jõustub 1. juunil 1996.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. mai 1996

Komisjoni nimel

komisjoni liige

Franz Fischler

[1] EÜT L 289, 7.10.1989, lk 1.

[2] EÜT L 123, 3.6.1995, lk 1.

[3] EÜT L 178, 12.7.1994, lk 66.

[4] EÜT L 143, 27.6 1995, lk 7.

[5] EÜT L 258, 28.10.1995, lk 48.

[6] EÜT L 302, 19.10.1992, lk 1.

[7] EÜT L 253, 11.10.1993, lk 1.

[8] EÜT L 145, 8.6.1990, lk 30.

--------------------------------------------------